3.5.2023
EL
Επίσημη Εφημερίδα της Ευρωπαϊκής Ένωσης
C 156/29
Οι εδαφολογικές συνθήκες της κομητείας Szabolcs-Szatmár-Bereg είναι εξαιρετικές για την παραγωγή μήλων.
Οι εδαφολογικές και τοπογραφικές-κλιματικές συνθήκες των φυσικών γεωγραφικών περιοχών της κομητείας SzabolcsSzatmár-Bereg επέτρεψαν την οικονομικά βιώσιμη καλλιέργεια μήλων και άλλων ειδών φρούτων αυτόχθονων σε εύκρατα κλίματα στην κομητεία (Pethő, 2005).
Η κομητεία Szabolcs-Szatmár-Bereg έχει τη δεύτερη μεγαλύτερη προσχωσιγενή πεδιάδα στην Ουγγαρία, η οποία βρίσκεται σε ύψος 20 έως 50 μέτρων από την πλημμυρική πεδιάδα Transtisza.
Η περιεκτικότητα σε χούμο —περίπου 2 %— και η υψηλή περιεκτικότητα σε ασβέστιο του εδάφους από ασβεστούχο πηλό τύπου chernozem που αναπτύχθηκε στο αμμώδες έδαφος ασβεστούχου πηλού στα επίπεδα τμήματα της προσχωσιγενούς πεδιάδας, σε συνδυασμό με το ελαφρώς λασπώδες έδαφος που διαμορφώνεται από τους παραποτάμους του Τίσα, ευνοούν τη φύτευση μηλιών.
Ο αριθμός των ωρών ηλιοφάνειας κυμαίνεται μεταξύ 1 950 και 2 050, δηλαδή περίπου 300 με 400 ώρες περισσότερο απ’ ό, τι στις χώρες που βρίσκονται δυτικά και βόρεια της Ουγγαρίας.
Ως εκ τούτου, οι κλιματικές συνθήκες της κομητείας είναι ευνοϊκές για την παραγωγή μήλων.
Εκτός από την ηλιοφάνεια, το κλίμα της επηρεάζεται επίσης από ωκεάνιες, ηπειρωτικές και μεσογειακές αέριες μάζες.
Ως εκ τούτου, σε μερικές περιόδους κυριαρχεί η ωκεάνια κλιματική επιρροή και σε άλλες η ηπειρωτική.
Η καλλιεργητική περίοδος στην κομητεία Szabolcs-Szatmár-Bereg αρχίζει 6 έως 8 ημέρες αργότερα από ό, τι σε άλλες κομητείες της Ουγγαρίας.
Τα καλοκαίρια είναι μετρίως θερμά, με μέση θερμοκρασία τον Ιούλιο 20-23 °C.
Κατά τους φθινοπωρινούς μήνες, η μέση ημερήσια θερμοκρασία είναι κατά 1-2 °C χαμηλότερη από ό,τι στην υπόλοιπη χώρα λόγω της υψηλότερης νυκτερινής ακτινοβολίας, γεγονός που επιτρέπει την επιβράδυνση της διαδικασίας ωρίμασης.
Οι εγγενείς ιδιότητες και η αξία απόλαυσης του «Szabolcsi alma» καθορίζονται κυρίως από περιβαλλοντικούς παράγοντες κατά τη διάρκεια της ωρίμασης: θερμοκρασία, ηλιοφάνεια και υγρασία νωρίς το πρωί.
Η σχετική υγρασία του αέρα είναι περίπου 75 % κατά τους θερινούς μήνες.
Η σχετικά υψηλότερη υγρασία τον Σεπτέμβριο έχει εξαιρετικά ευεργετική επίδραση στον χρωματισμό των καρπών και στον ρυθμό ωρίμασης.
Ως εκ τούτου, η διαδικασία ωρίμασης του προϊόντος «Szabolcsi alma» είναι βραδύτερη, ενώ περισσότερα θρεπτικά συστατικά ενσωματώνονται στον καρπό.
Κατά συνέπεια, το «Szabolcsi alma» έχει υψηλή περιεκτικότητα σε σάκχαρα: τουλάχιστον 12 °Brix για α Gala, Red Delicious και Idared, και τουλάχιστον 13 °Brix για τα Jonathan, Jonagold, Golden Delicious και Pinova, ανάλογα με την ποικιλία.
Η υψηλή περιεκτικότητα σε σάκχαρα προσδίδει στο «Szabolcsi alma» τον γλυκόξινο χαρακτήρα του.
Τον Σεπτέμβριο, οι θερμές ημέρες, η υψηλή σχετική υγρασία και η πτώση της θερμοκρασίας τη νύχτα σε συνδυασμό με τον σχηματισμό δρόσου τις πρώτες πρωινές ώρες συμβάλλουν σημαντικά στο έντονο χρώμα του «Szabolcsi alma» και στην ανάπτυξη υψηλής οξύτητας και αρωμάτων, με αποτέλεσμα τη γλυκιά όξινη γεύση.
Λόγω της υψηλής περιεκτικότητας του εδάφους σε ασβέστιο, η σάρκα του καρπού έχει επίσης υψηλότερη περιεκτικότητα σε ασβέστιο, με αποτέλεσμα το «Szabolcsi alma» να έχει τραγανή σάρκα και σκληρότητα τουλάχιστον 5,5 kg/cm2.
Εκτός από την ιδανική περιοχή παραγωγής, οι καλλιεργητές της κομητείας Szabolcs-Szatmár-Bereg επωφελούνται από την εμπειρογνωσία που έχει αποκτηθεί με την πάροδο των αιώνων, η οποία έχει θετικό αντίκτυπο στην παραγωγή του «Szabolcsi alma».
Η εμπειρογνωσία στην παραγωγή του «Szabolcsi alma» μεταβιβάζεται από γενιά σε γενιά στην οριοθετημένη γεωγραφική περιοχή.
Καθοριστικής σημασίας για τα χαρακτηριστικά που αναφέρονται στο σημείο 3.2 είναι οι επικαιροποιημένες γνώσεις των παραγωγών όσον αφορά τις ποικιλίες, τη χρήση πιστοποιημένου πολλαπλασιαστικού υλικού και την καλλιέργεια μήλων.
Ο ερευνητικός σταθμός Újfehértó του Ερευνητικού Ινστιτούτου Καλλιέργειας Οπωροφόρων και Καλλωπιστικών Φυτών υποστηρίζει τις γνώσεις αυτές εδώ και περισσότερα από 70 χρόνια με τη συντήρηση των ποικιλιών, την παραγωγή πιστοποιημένου πολλαπλασιαστικού υλικού και την παροχή συμβουλών από εμπειρογνώμονες.
Ο ερευνητικός σταθμός ασχολείται με την έρευνα στην περιοχή παραγωγής του «Szabolcsi alma», την καταγραφή των οπωροφόρων δένδρων, την καλλιέργεια και τη φυσιολογική μελέτη των ποικιλιών μήλων, καθώς και την ανάπτυξη μεθόδων πιστοποίησης των ποικιλιών.
Η παραγωγή φρούτων έχει μακραίωνη παράδοση στην κομητεία Szabolcs-Szatmár-Bereg χάρη στις ευνοϊκές κλιματολογικές και εδαφικές συνθήκες.
Αυτό επιβεβαιώνεται από τα έργα του φημισμένου Οθωμανού ταξιδιώτη Evliya Çelebi, ο οποίος περιγράφει, στους τόμους του για τα ταξίδια του στην Ουγγαρία μεταξύ 1660 και 1666, τους πλούσιους οπωρώνες του Szabolcs, τον πλούτο των καλλιεργητών και τα εξαιρετικά γευστικά φρούτα.
Περιγράφει επίσης την παραγωγή φρούτων στην περιοχή σε τόσο μεγάλες ποσότητες που παρείχε άφθονη τροφή στα οθωμανικά στρατεύματα εισβολής.
Μετά τον Δεύτερο Παγκόσμιο Πόλεμο δρομολογήθηκε ένα μεγάλο πρόγραμμα φυτειών, με αποτέλεσμα τη δημιουργία σχεδόν του 50 % των φυτειών μήλων της χώρας στην κομητεία Szabolcs-Szatmár-Bereg, οι οποίες αντιπροσωπεύουν πάνω από το ήμισυ της εθνικής παραγωγής.